《同诸公秋霁曲江俯见南山》
唐代·储光羲

天静终南高，俯映江水明。有若蓬莱下，浅深见澄瀛。

群峰悬中流，石壁如瑶琼。鱼龙隐苍翠，鸟兽游清泠。

菰蒲林下秋，薜荔波中轻。山戛浴兰阯，水若居云屏。

岚气浮渚宫，孤光随曜灵。阴阴豫章馆，宛宛百花亭。

大君及群臣，宴乐方嘤鸣。吾党二三子，萧辰怡性情。

逍遥沧洲时，乃在长安城。

作者简介：储光羲（约706—763）唐代官员，润州延陵人，祖籍兖州。田园山水诗派代表诗人之一。开元十四年（726年）举进士，授冯翊县尉，转汜水、安宣、下邽等地县尉。因仕途失意，遂隐居终南山。后复出任太祝，世称储太祝，官至监察御史。安史之乱中，叛军攻陷长安，被俘，迫受伪职。乱平，自归朝廷请罪，被系下狱，有《狱中贻姚张薛李郑柳诸公》诗，后贬谪岭南。江南储氏多为光羲公后裔，尊称为“江南储氏之祖”。